C 283/4
LV
Eiropas Savienības Oficiālais Vēstnesis
25.7.2022.
Atzinums, ko sniegusi Padomdevēja komiteja uzņēmumu apvienošanās jautājumos savā 2021. gada 9. februāra sanāksmē par pagaidu lēmuma projektu attiecībā uz Lietu M.9076 – Novelis/Aleris Ziņotājvalsts: Nīderlande (Dokuments attiecas uz EEZ)
(2022/C 283/03) Darījuma īstenošana, pārkāpjot nosacījumu, kas pievienots apstiprinājuma lēmumam (1) Padomdevēja komiteja (14 dalībvalstis) piekrīt Komisijai, ka Novelis, nenoslēgdams nodalāmās darījumdarbības pārdošanu līdz darījuma noslēgšanas termiņa beigām, ir pārkāpis nosacījumu, kas pievienots apstiprinājuma lēmumam.
(2) Padomdevēja komiteja (14 dalībvalstis) piekrīt Komisijai, ka Novelis ir īstenojis Novelis/Aleris darījumu, pārkāpjot nosacījumu, kas pievienots saskaņā ar Apvienošanās regulas 8. panta 2. punktu pieņemtam lēmumam, kurā konstatēts, ka, neievērojot šo nosacījumu, proti, pabeidzot Aleris iegādi, bet nepabeidzot nodalāmās darījumdarbības pārdošanu līdz noslēgšanas termiņa beigām, koncentrācijas darījums atbilstu Apvienošanās regulas 2. panta 3. punktā noteiktajam kritērijam.
Nepieciešamība Komisijai pieņemt galīgos pasākumus (3) Padomdevēja komiteja (14 dalībvalstis) piekrīt Komisijai, ka, tā kā uzņēmums Novelis nodalāmās darījumdarbības pārdošanu uzņēmumam Liberty pabeidza, kad saistības vairs nebija piemērojamas, un pagaidu pasākumi, kas pieņemti provizoriski, pamatojoties uz Apvienošanās regulas 8. panta 5. punktu, zaudēs spēku, Komisijai ir jāpieņem galīgie pasākumi, pamatojoties uz Apvienošanās regulas 8. panta 4. punktu.
Darījuma likvidēšana, lai atjaunotu situāciju, kāda pastāvēja pirms koncentrācijas darījuma īstenošanas (4) Padomdevēja komiteja piekrīt Komisijai, ka, likvidējot koncentrāciju, nav iespējams atjaunot tādu situāciju, kāda pastāvēja pirms Novelis/Aleris darījuma īstenošanas, ņemot vērā arī to, ka nodalāmās darījumdarbības pārdošana Liberty tika pabeigta ar Komisijas nepārprotamu pamudinājumu.
13 dalībvalstis balsoja par, 1 dalībvalsts atturējās.
Citi pasākumi, lai atjaunotu situāciju, kāda pastāvēja pirms koncentrācijas īstenošanas (5) Padomdevēja komiteja (14 dalībvalstis) piekrīt Komisijai, ka ir jāpieņem galīgie atjaunošanas pasākumi ar mērķi nodrošināt un saglabāt nodalāmās darījumdarbības pārdošanas strukturālo ietekmi, tā dzīvotspēju un konkurētspēju, lai pēc iespējas atjaunotu situāciju, kāda pastāvēja pirms Novelis/Aleris darījuma īstenošanas.
(6) Padomdevēja komiteja (14 dalībvalstis) piekrīt Komisijai, ka galīgie atjaunošanas pasākumi ir nepieciešami, piemēroti un samērīgi, lai pēc iespējas atjaunotu situāciju, kāda pastāvēja pirms darījuma īstenošanas.
Soda maksājumi (7) Padomdevēja komiteja (14 dalībvalstis) piekrīt Komisijai, ka saskaņā ar Apvienošanās regulas 15. panta 1. punkta d) apakšpunktu gadījumā, ja Novelis neievēro kādu no pasākumiem, kas noteikti saskaņā ar 8. panta 4. punktu pieņemtā lēmumā, Komisija ir tiesīga noteikt Novelis periodiskus soda maksājumus līdz [...] % apmērā no uzņēmuma vidējā dienas kopējā apgrozījuma finanšu gadā pirms šādas neievērošanas par katru darba dienu, līdz tas izpilda minētos pasākumus.